## Educació impulsa el nou decret de convivència que incidix en la ‘tolerància zero’ davant la violència en els centres

*** La directora general d’Innovació i Inclusió Educativa ha traslladat l’esborrany del nou decret en Mesa Sectorial
* L’objectiu és dotar la comunitat educativa d’una normativa clara sobre els procediments, drets i obligacions que garantisquen una correcta convivència
* Entre les novetats destaca que es reforça l’autoritat del docent i s’atén les demandes dels centres educatius i la societat actual**

La Conselleria d’Educació, Cultura, Universitats i Ocupació ha impulsat el nou decret de convivència que incidix en la ‘tolerància zero’ davant la violència en els centres educatius de la Comunitat Valenciana. Així ho ha donat a conéixer la directora general d’Innovació i Inclusió Educativa, Xaro Escrig, als responsables de la comunitat educativa implicats en el seu desenrotllament.

Xaro Escrig ha traslladat en Mesa Sectorial l’esborrany del nou Decret de convivència en el sistema educatiu valencià per a negociar el seu contingut amb els sindicats educatius, així com amb la Mesa de Mares i Pares.

Des de la Conselleria d’Educació s’està treballant en la redacció de l’orde que desenrotllarà este decret perquè no hi haja un desajustament normatiu com l’actual, ja que el Decret 195/2022 no ha tingut una orde que el concrete, la qual cosa ha suposat confusió i dificultats en l’aplicació de procediments davant situacions que alteren greument la convivència en els centres educatius.

El nou decret promou una educació digital responsable, s’atén les demandes dels centres educatius i la societat actual. El text reforça l’autoritat del professorat, en la qual el dany, l’agressió, la injúria o l’ofensa al professorat en l’exercici de les seues funcions és una circumstància agreujant de la conducta.

“El nou decret partix de la premissa que els centres educatius han de ser llocs a on l’alumnat se senta respectat, acollit i protegit en cada una de les etapes, aconseguint el grau necessari del seu desenrotllament integral. La comunitat educativa ha de promoure la convivència, el foment del benestar i la protecció de la salut mental”, ha indicat la directora general.

La Conselleria d’Educació ha treballat en un nou decret que garantisca els drets i principis fonamentals per a la protecció i benestar de l’alumnat, incloent la protecció contra tota classe de violència, la igualtat, la no discriminació, el respecte a la diversitat, i la promoció d’un entorn escolar segur i respectuós. “En l’aplicació del nou decret de convivència prevaldrà l’interés superior dels menors sobre qualsevol altre interés legítim que poguera concórrer”, ha assenyalat Xaro Escrig.

**Plans de formació**

En el decret es destaca l’autonomia dels centres educatius en la gestió de la convivència i en la implementació de programes preventius i educatius per a fomentar la salut mental i el desenrotllament integral de l’alumnat, assegurant un tracte digne i equitatiu per a tots. Els centres públics i concertats s’acolliran a este decret, mentres que els privats podran acollir-se si ho consideren oportú.

D’esta manera, en el marc de la seua autonomia curricular i pedagògica, els centres educatius concretaran les seues normes d’organització i funcionament, d’acord amb les línies i criteris previstos en els seus projectes educatius i amb el marc del present decret.

Des de la Conselleria d’Educació s’impulsarà la formació per a tota la comunitat educativa a través dels plans de formació en matèria de convivència, inclusió, benestar i salut mental. La formació es proporcionarà al professorat i a la resta de la comunitat educativa mitjançant recursos i ferramentes bàsiques per a crear un adequat clima de convivència.

El decret té en consideració l’alumnat amb necessitats específiques de suport educatiu. D’esta manera, davant situacions que impliquen com a víctima este alumnat, esta circumstància podrà comptar com a agreujant, donada la vulnerabilitat d’este.

Finalment, davant un incompliment de les normes el decret oferix als centres una sèrie de criteris que cal considerar a l’hora de prendre mesures. “Per tot això, cal destacar que la Conselleria pretén que la convivència siga un pilar fonamental per al desenrotllament d’una societat justa i equitativa, i s’arrepleguen en este decret els principis i directrius per a fer-ho”, ha conclòs la directora general d’Innovació i Inclusió Educativa.

Fecha: 13/05/2025